**Criteris d’interpretació del punt 1.4 de l’Acord de Govern de 13 de juny de 2017, sobre criteris per a la formalització de nomenaments i contractacions de personal temporal**

El punt 1.4 de l’Acord de Govern, estableix que als efectes d’afavorir l’estabilitat de les unitats i evitar la consegüent dificultat per al manteniment d’una correcta prestació dels serveis, en cap cas es podrà nomenar o contractar a personal temporal amb vincle vigent que no hagi prestat serveis, com a mínim, durant sis mesos en la darrera vinculació.

La finalitat d’aquest apartat de l’Acord de Govern és evitar la inestabilitat que es dona sovint a les unitats com a conseqüència de les renúncies que sense cap limitació es venien produint per part del personal interí i laboral temporal com a resultat d’haver estat seleccionats per a ocupar de forma temporal d’altres vacants publicades a ATRI pels diferents departaments de l’Administració de la Generalitat.

No obstant això, el personal laboral, i específicament el personal laboral en relació al qual hi ha pactada una borsa de treball entre els comitès d’empresa i els departaments, tenen dret a renunciar a una contractació per millora del contracte quan hi hagi llocs de treball vacants de caràcter permanent (llocs vacants d’estructura).

Es planteja, doncs, a la vista de la finalitat d’aquest apartat de l’Acord, així com de la necessitat de donar un tracte homogeni al personal funcionari i al personal laboral, quina interpretació cal donar al punt 1.4.

En aquest sentit, valorats aquests elements, es pot entendre que la prohibició de nomenar o contractar personal temporal amb vincle de com a mínim sis mesos no opera en el cas de personal amb nomenament o contracte per substitució (punt 1.7) o personal interí per excés o acumulació de tasques i contractacions de personal laboral per circumstàncies de la producció (reforços) (punt 1.6) que es presentin a llocs de treball vacants (d’estructura) que s’ofertin dins del mateix departament.

Amb aquesta interpretació es dona compliment a la finalitat perseguida pel punt 1.4 de l’Acord de Govern atès que es manté l’estabilitat dins del mateix departament i alhora es dona el mateix tracte a tot el personal temporal subjecte a les previsions de l’Acord de Govern.

Barcelona, 1 d’agost de 2017